Bayhaqiy Zahiriddin Abulhasan Ali ibn Zayd (1106, Sabzavor — 1174) — olim, tabib va shoir. 1142 — 54 y.larda Nishopurning bir necha masjidlarida mudarrislik qilgan. Chuqur bilimi va yuksak insoniy fazilatlari tufayli xalq hurmatini qozongan. B. arab va fors tilida 70 dan ortiq asar yozgan boʻlib, ulardan eng mashhurlari — ""Kitob al-aruz"" (""Aruz kitobi""), ""Kitob azhor ashjor al-ashʼor"" (""Sheʼriyat daraxtlari gullari haqida kitob""), ""Kitob atimat al-marzo"" (""Xastalar taomi haqida kitob""), ""Kitob asomiy al-adviya va xavosiho va manofiʼiho"" (""Doridarmonlar nomi, xususiyati va foydalari haqida kitob""), ""Kitob fil-hisob"" (""Hisob haqida kitob""), ""Mashorib attajorib"" (""Tajribalar manbai""), ""Tarixi Bayhaq"" (""Bayhaq viloyati tarixi""), ""Tatimma ""Sivon al-hikma"" (""Hikmat javoni""ni toʻldiruvchi kitob""), ""Javomiʼ ahkom an-nujum"" (""Yulduzlar harakati qonuniyatlari"") va b. Bulardan ""Tatimma ""Sivon al-hikma"" Assijistoniyning ""Sivon al-hikma"" (""Hikmat javoni"") nomli asarini toʻldiruvchi bir kitob boʻlib, oʻrta asrlarda islom olamida mashhur ensiklopedik asarlar sirasiga kiradi. Unda 10 — 12-a.larda Yaqin va Oʻrta Sharq hamda Markaziy Osiyoda yashab ijod etgan 111 yirik allomaning tarjimai holi bilan bir qatorda tarixiy, joʻgʻrofiy va etnografik maʼlumotlar ham mavjud. ""Tatimma ""Sivon al-hikma"", ""Tarixi Bayhaq"" va ""Javomiʼ ahkom an-nujum"" asarlarining qoʻlyozma nusxalari Oʻzbekiston FA Sharqshunoslik institutida saqlanadi.

Sindikat (lot. sindicatus — ishonchli, vakil) — 1) bir turdagi mahsulotlar ishlab chiqaradigan korxonalar birlashmasi. Mahsulotni yagona savdo tarmogʻi orqali birgalashib sotishni tashkil etish maqsadlarida tuziladi. S. taʼsis etgan umumiy savdo shirkati S.ning har bir aʼzosi bilan savdosotiq toʻgʻrisida shartnoma tuzadi. Banklar ham S. tashkil etishlari mumkin. Bank Si aʼzolari guruhning har qanday aʼzosi chiqargan qimmatli qogʻozlarni sotib oladi; 2) investitsiya dilerlari guruhi; investorlar oʻrtasida tarqatish uchun qimmatli qogʻozlarning navbatdagi yoki yangi emissiyasini sotib olishga rozilik bildirganlaridan keyin S. tuzilgan hisoblanadi.

MUR (Moore) Stanford (1913.4.9, Chikago - 1982.23.8, Nyu-York) — amerikalik biokimyogar. AQSH Milliy FA va Amerika fan va sanʼat akademiyasi aʼzosi. Nyu-Yorkdagi Rokfeller tibbiyot tadqiqotlari instituti prof. (1952 yildan). Ilmiy ishlari oqsillarning tuzilishi va fermentlar kimyosiga oid. Aminokislotalar miqdorini aniqlash, ularni xromatografik usulda ajratish uchun avtomatik qurilmani taklif etgan. Nobel mukofoti laureati (1972, K. Anfinsen va U. Stayn bilan hamkorlikda)..